**Tulevaisuusvaliokunnan mietintö 2/2015 edustaja-aloitteesta 5/2014**

**Kirkon organisaatiojärjestelmän uudistaminen sekä kirkon keskushallinnon supistaminen**

**Asianro 2014−00276**

Kirkolliskokous on täysistunnossaan 7. päivänä toukokuuta 2014 lähettänyt tulevaisuusvaliokunnalle otsikossa mainitun asian. Tulevaisuusvaliokunta laati aiheesta mietinnön 1/2014, jonka kirkolliskokous hyväksyi 5. päivänä marraskuuta 2014. Mietinnön pohjalta kirkolliskokous päätti

1. perustaa komitean, jonka tehtävä on (a) arvioida kirkon organisaatiota kokonaisuutena, (b) tehdä tarpeelliset selvitykset sekä (c) laatia ehdotus uudesta kirkon organisaatio- ja toimintamallista tai vaihtoehtoisista malleista viimeistään marraskuussa 2016 kokoontuvalle kirkolliskokoukselle;
2. antaa tulevaisuusvaliokunnalle tehtäväksi valmistella kirkolliskokoukselle esitys komitean kokoonpanosta niin, että komitea voidaan nimittää toukokuun 2015 kirkolliskokouksessa.

**Komitean kokoonpano**

Kirkolliskokouksen hyväksymä tulevaisuusvaliokunnan mietintö määritteli komitean tehtävän niin, että sen tulee tuottaa kirkolle uusi organisaatiomalli- tai malleja, jotka tarjoavat lähtökohdan ”yksityiskohtaisemman organisaatiouudistuksen valmistelulle”. Visionäärisen luonteensa vuoksi ”komitean tulee olla ennakkoluuloton”.

Komitean kooksi mietintö määritteli 8–14 jäsentä ja totesi, että jäsenistä päätettäessä ”tulee huolehtia riittävän monialaisesta asiantuntemuksesta ja osaamisesta. Tähän kuuluvat ainakin kokemus isojen organisaatiomuutosten tekemisestä, organisaatiotutkimuksen ja –psykologian asiantuntemus sekä viestinnän asiantuntemus. Lisäksi tärkeää on teologinen osaaminen, erityisesti kirkko-opin alueelta, ja juridiikan tuntemus sekä kirkko-oikeuden että julkishallinnon alueelta.”

Mietinnössä todetaan edelleen, että ”tulevaisuusvaliokunta pitää tärkeänä yhteistyötä Kirkkohallituksen kanssa. Valiokunta toivoo lisäksi, että Kirkkohallitus ryhtyy valmisteluihin komitean työn tueksi jo alkuvuodesta 2015.” Kirkkohallitus on käynnistänyt valmistelutyöt muun muassa sopimalla historiallisen katsauksen kirjoittamisesta. Lisäksi kirkkohallitus on palkannut komiteasihteerin tehtävään teologian tohtori, pastori Juha Meriläisen ajalle 1.4.2015-31.12.2016.

Komiteajäsenistä pyydettiin esityksiä sekä tulevaisuusvaliokunnan puheenjohtajan kirkolliskokouksen täysistunnossa pitämässä puheessa, Kotimaa-lehden artikkelissa ja henkilökohtaisesti. Kaikkiaan ehdotettiin 103 henkilöä.

Tulevaisuusvaliokunta on keskustellut ehdokkaista, ja valiokunnan puheenjohtaja on ollut yhteydessä komiteaan ehdotettaviin henkilöihin. Ehdotettava kokoonpano asiantuntijoineen täyttää valiokunnan mietinnössään 1/2014 esittämän monialaisen asiantuntemuksen ja osaamisen edellytykset.

Tulevaisuusvaliokunta ehdottaa, että komiteaan nimitetään puheenjohtajaksi

Savela, Antti, laamanni, kirkolliskokousedustaja;

ja jäseniksi

Brax, Tuija, Sydänliiton pääsihteeri

Erkkola, Jussi-Pekka, Keskon kehitysjohtaja

Halava, Ilkka, tulevaisuustutkija, toimitusjohtaja

Kirjavainen, Paula, toimitusjohtaja, johdon konsultti

Luoma, Tapio, piispa

Meriläinen, Reetta, toimittaja

Muilu, Juha, hiippakuntadekaani

Mäkinen, Aulikki, kirkkoherra, kirkolliskokousedustaja

Pitkänen, Eivor, kappalainen, kirkolliskokousedustaja

Kaikki ehdotettavat henkilöt ovat ilmoittaneet olevansa käytettävissä. Komitean ehdotettava kokoonpano täyttää kirkkolain 23 luvun 8 §:n vaatimuksen naisten ja miesten edustuksesta kirkollisessa toimielimessä.

Lisäksi tulevaisuusvaliokunta ehdottaa, että komitean vakinaiseksi kirkko-opilliseksi asiantuntijaksi nimitetään ekumeniikan professori Risto Saarinen ja lainopilliseksi asiantuntijaksi valtiosääntöoikeuden professori Veli-Pekka Viljanen. Saarinen ja Viljanen ovat ilmoittaneet olevansa käytettävissä.

**Tulevaisuusvaliokunnan esitys**

Edellä olevan perusteella tulevaisuusvaliokunta esittää, että kirkolliskokous päättää

1. nimittää komitean puheenjohtajaksi Antti Savelan;
2. nimittää komitean jäseniksi Tuija Braxin, Jussi-Pekka Erkkolan, Ilkka Halavan, Paula Kirjavaisen, Tapio Luoman, Reetta Meriläisen, Juha Muilun, Aulikki Mäkisen ja Eivor Pitkäsen; sekä
3. nimittää komitean vakinaisiksi asiantuntijoiksi Risto Saarisen ja Veli-Pekka Viljasen.

Turussa 5. päivänä toukokuuta 2015

Tulevaisuusvaliokunnan puolesta

Seppo Häkkinen Niko Huttunen

puheenjohtaja sihteeri

Asian käsittelyyn ovat ottaneet osaa puheenjohtaja Seppo Häkkinen sekä jäsenet Maria Kaisa Aula, Veikko Guttorm, Pekka Heikkilä, Hanna Hella-Aro, Stig Kankkonen, Hannele Karppinen, Markku Orsila, Katariina Pitkänen, Marjatta Pulkkinen, Ilkka Pöyhönen, Riku Rinne, Pekka Simojoki.